**KOMPENSASJON TIL LOKALE VIRKSOMHETER RAMMET AV PANDEMIEN – INFORMASJON OM STØTTEORDNINGEN**

**Kort om ordningen**

Sokndal kommune skal fordele kr 301.030 i ekstra statlige koronamidler, til lokale virksomheter som er særlig hardt rammet av lokale eller nasjonale smitteverntiltak.Ordningen skal også avhjelpe lokale virksomheter som har falt helt eller delvis utenfor andre kompensasjonsordninger.

Tildelingen skjer etter søknad. Jfr. vedlagte søknadsskjema.
Søknadsfrist er **onsdag 31. mars 2021.**

**Hvem kan søke om midler?**

Alle lokale virksomheter kan søke, som er særlig hardt rammet av lokale eller nasjonale smitteverntiltak med virksomhetsadresse i Sokndal kommune.

Ordningen retter seg særlig mot virksomheter som har fått påbud om å holde helt eller delvis stengt, eller på andre måter er blitt pålagt begrensninger i sin næringsvirksomhet, og som har medført svikt i omsetning eller økte kostnader.

Dette vil særlig gjelde

* reiseliv
* arrangements- og serveringsnæringer
* treningssentre
* arrangements- og underholdningssteder
* virksomheter innen handel, virksomhet basert på mobilisering eller importert arbeidskraft, samt andre virksomheter som har møtt på særlige utfordringer
* det kan også gis tilskudd til destinasjonsselskaper og andre fellestiltak for reiselivet, samt autoriserte besøkssentre for natur og verdensarv

**Hva kan det søkes om?**

Økonomisk kompensasjon for å dekke kostnader eller tap som følge av nedstenging og smitteverntiltak. Eksempler på kostnader som det kan søkes kompensasjon for er (ikke uttømmende):

* Uunngåelige faste kostnader som følge av nedstengning eller restriksjoner
* Kostnader til nye permitteringer for virksomheter som er pålagt nedstengning
* Merkostnader som følge av smitteverntiltak
* Tap som følge av destruering av vareholdning på grunn av holdbarhetsdato eller annen ukurans
* Det kan også søkes om tilskudd for omsetningssvikt, som er nevnt særskilt i tilskuddsbrevet fra Kommunal- og moderniseringsdepartementet, herunder reiselivsaktører,
arrangørvirksomheter, og serveringsaktører, og andre som faller utenfor andre kompensasjonsordninger
* Tilskudd til fellesaktiviteter for reiselivet innenfor smittevernbestemmelsene

Det forutsettes at virksomheten ikke blir kompensert via andre ordninger.

Det kan ikke søkes midler til investering, kapitalforøkelse, skatt, merverdiavgift og offentlig avgifter, avdrag på lån, renter og finanskostnader, eller tap på fordringer (som ikke er dokumenterbart som direkte følge av pandemien).

Hva vil vektlegges?

* Overordnet vil det legges vekt på søknader som vil holde flest mulig arbeidstakere i arbeid, særlig lærlinger
* Tap eller dekning av kostnader som følge av pålagt nedstengning
* Tap eller kostnader som følge av smitteverntiltak
* Tap eller dekning av kostnader hvor virksomheten tidligere har falt utenfor andre kompensasjonsordninger
* Tap eller kostnader fra 1. januar 2021 og fram til søknadsfrist (ut mars) prioriteres foran tap eller kostnader i andre perioder

Hvordan søke om støtte?

Eget søknadsskjema, som er utlagt på Sokndal kommunes hjemmeside.